**Териториално статистическо бюро - Югоизток**

Отдел „Статистически изследвания - Сливен“

**ЛЕЧЕБНИ ЗАВЕДЕНИЯ ЗА БОЛНИЧНА И ИЗВЪНБОЛНИЧНА ПОМОЩ И ЗДРАВНИ ЗАВЕДЕНИЯ В ОБЛАСТ СЛИВЕН КЪМ 31.12.2023 ГОДИНА**

Към 31.12.2023 г. в област Сливен функционират 6 заведения за болнична помощ с 1005 легла, като всички са болници (табл. 1).

Заведенията за извънболнична помощ са 48 с 4 легла, а другите лечебни и здравни заведения - 3 и са без легла в тях.

Заведенията за болнична помощ включват болници, центрове за кожно-венерически заболявания, центрове за психично здраве и комплексни онкологични центрове. Съгласно Закона за лечебните заведения болниците са многопрофилни и специализирани.

1. **Лечебни и здравни заведения в област Сливен към 31.12.2023 година**

(Брой)

|  |  |  |
| --- | --- | --- |
|  | **Заведения** | **Легла** |
| **Лечебни заведения за болнична помощ** | **6** | **1005** |
| Болници | 6 | 1005 |
| Многопрофилни болници | 3 | 851 |
| Специализирани болници | 3 | 154 |
| **Лечебни заведения за извънболнична помощ** | **48** | **4** |
| Диагностично-консултативни центрове | 3 | - |
| Медицински центрове | 12 | 4 |
| Дентални центрове | 1 | - |
| Самостоятелни медико-диагностични и медико-технически лаборатории | 32 | - |
| **Други лечебни и здравни заведения** | **3** | **-** |

Многопрофилните болници са 3 с 851 легла и в тях е съсредоточен 84.7% от легловия фонд на всички заведения за болнична помощ в областта (фиг.1).

**Фиг. 1. Леглови фонд на заведенията за болнична помощ в област Сливен**

**към 31.12.2023 г. по видове заведения**

Към 31.12.2023 г. заведенията за извънболнична помощв област Сливен са 48 с 4 легла за краткосрочно наблюдение и престой.

Сред извънболничните заведения с дейности по клинична медицина най-голям е броят на медицинските центрове - 12 заведения, следват диагностично-консултативните центрове – 3 и 1 дентален център.

В края на годината в областта функционират 32 самостоятелни медико-диагностични и медико-технически лаборатории.

Към други лечебни и здравни заведения се отнасят центровете за спешна медицинска помощ, регионалните здравни инспекции, домовете за медико-социални грижи за деца, хосписите, националните центрове без легла, диализните центрове, центровете за трансфузионна хематология, центрове за комплексно обслужване на деца с увреждания и хронични заболявания и др. В област Сливен тези заведения са 3 без легла в тях.

В края на 2023 г. на основен трудов договор в лечебните и здравните заведения в областта практикуват 521 лекари (табл. 2). Лекарите по дентална медицина са 125, а професионалисти по здравни грижи и други медицински специалисти - 898, като 593 от тях са медицински сестри.

**2. Медицински персонал в област Сливен към 31.12.2023 година**

|  |  |  |
| --- | --- | --- |
|  | **Общо** | **На 10 000 души от населението** |
| Лекари | 521 | 30.6 |
| Лекари по дентална медицина | 125 | 7.4 |
| Професионалисти по здравни грижи и други медицински специалисти | 898 | 52.8 |
| Фелдшери | 40 | 2.4 |
| Акушерки | 58 | 3.4 |
| Медицински сестри | 593 | 34.9 |
| Лаборанти (клинични и рентгенови) | 110 | 6.5 |
| Зъботехници | 44 | 2.6 |
| Други медицински специалисти | 53 | 3.1 |
| Население на един |  |  |
| лекар | 326 | х |
| лекар по дентална медицина | 1360 | х |

В структурата на лекарите по специалности[[1]](#footnote-1) най-голям е броят на общопрактикуващите лекари - 91, или 17.5% от всички практикуващи лекари в областта, следвани от практикуващите Кардиология - 48, или 9.2%, Акушерство и гинекология – 37 или 7.1% и Педиатрия - 28, или 5.4% (табл.3).

Осигуреността с лекари в края на 2023 г. е 30.6 на 10 000 души от населението при 46.4 за страната, а с лекари по дентална медицина стойността на показателя е 7.4 при 11.8 на 10 000 за страната.

1. **Лекари по специалности в област Сливен към 31.12.2023 година**

|  |  |
| --- | --- |
|  | **Брой** |
| **Лекари общо** | **521** |
| Общопрактикуващи | 91 |
| Кардиология | 48 |
| Акушерство и гинекология | 37 |
| Педиатрия | 28 |
| Спешна медицина | 23 |
| Вътрешни болести | 20 |
| Очни болести | 20 |
| Хирургия | 20 |
| Нервни болести | 19 |
| Анестезиология и интензивно лечение | 17 |
| Образна диагностика | 17 |
| Ендокринология и болести на обмяната | 16 |
| Други специалности | 165 |

**Методологични бележки**

Статистическото изследване на лечебните и здравните заведения осигурява информация за здравната мрежа по видове лечебни и здравни заведения и териториалното им разпределение, както и за медицинския персонал по специалности и категории. Провежда се в изпълнение на Регламент (ЕС) 2022/2294 на Комисията по отношение на статистиката за заведенията за здравно обслужване, човешките ресурси в областта на здравното обслужване и използването на здравното обслужване, при стриктно спазване на заложените в нормативния документ дефиниции. Данните от изследването се отнасят към 31.12. на съответната година. Легловият фонд включва броя на действително разкритите и временно закритите за срок по-малък от шест месеца легла, но не включва временно разкритите легла. Място за краткотраен престой е специално определена в правилника за устройството, дейността и вътрешния ред на лечебното заведение за болнична помощ, обособена и обозначена площ/територия/пространство в клиника/отделение с легла или без легла за настаняване на пациента, специално съоръжена/о с необходимото битово и техническо оборудване за извършване на определени медицински дейности по диагностика и лечение, които изискват престой на пациента не по-дълъг от 12 часа. При анализ на данните за здравната мрежа трябва да се има предвид, че броят на заведенията и легловият фонд се променят не само в резултат на разкриване и закриване на заведения, но и поради промени, свързани с преобразуване на заведенията от един вид в друг или обединяване на заведения. При анализиране на данните за осигуреност на населението с медицинска помощ по области трябва да се имат предвид специфичните особености на медицинското обслужване. Лечебните заведения не са свързани пряко само с обслужването на населението на едно населено място или община и достъпът до медицинска помощ е свободен. Голяма част от заведенията обслужват населението на една област или група общини, а специализираните заведения обслужват населението на няколко области. Заведенията с национален обхват, независимо от тяхното местонамиране, обслужват населението на цялата страна. В броя на медицинския персонал (физически лица) се включват практикуващите в лечебните и здравните заведения, независимо от ведомствената им подчиненост. Не са включени данни за работещите извън страната медицински специалисти и за тези, които не работят непосредствено в лечебните заведения - например във фармацевтичната промишленост. При териториалното разпределение на медицинския персонал е приложено следното: медицинските специалисти, които работят в практики по договор с НЗОК, обслужващи повече от една област, респ. община, са включени в общия брой на София медицинските специалисти за страната (областта), но не са разпределени по области (общини). Разпределението на лекарите по специалности е в съответствие с Наредба № 1 от 22 януари 2015 г. на Министерството на здравеопазването (изм. и доп., ДВ, бр. 51 от 13 юни 2023 г.) и се отнася до практикуваната специалност. Лекарите, работещи в практики за специализирана медицинска помощ по договор с НЗОК, са разпределени по специалността, по която практикуват. В случай че работят по повече от една специалност, са включени в общия брой на лекарите, но не са разпределени по специалности. Показателите за осигуреност на населението с болнични легла и с медицински специалисти са изчислени с броя на населението в края на годината. Оценката за населението към 31.12.2022 г. отразява промените в броя и структурите на населението регистрирани при Преброяване 2021. В тази връзка е налице прекъсване в динамичния ред за всички коефициенти за 2022 година. Повече информация и данни от изследването „Лечебни заведения за болнична и извънболнична помощ и здравни заведения“ са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=58>) и на сайта на НСИ ([www.nsi.bg](http://www.nsi.bg)), раздел „Здравеопазване“..

1. Разпределението на лекарите по специалности се отнася до практикуваната специалност. Включени са и лекарите, работещи в практики за специализирана медицинска помощ. Не са разпределени лекарите, които практикуват по повече от една специалност. [↑](#footnote-ref-1)